Kommissionens beslutning

af 30. december 2002

om udvikling af et integreret veterinærinformationssystem

(meddelt under nummer K(2002) 5496)

(2003/24/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 20, stk. 3,

under henvisning til Rådets beslutning 92/438/EØF af 13. juli 1992 om datamatisering af veterinærprocedurerne ved indførsel (Shift-projektet), om ændring af direktiv 90/675/EØF, 91/496/EØF og 91/628/EØF samt beslutning 90/424/EØF og om ophævelse af beslutning 88/192/EØF(3), senest ændret ved Rådets beslutning 95/1/EF(4), særlig artikel 12,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(5), senest ændret ved beslutning 2001/572/EF(6), særlig artikel 37 og 37a, og

ud fra følgende betragtninger:

(1) Europa-Parlamentets og Rådets direktiv 1999/93/EF af 13. december 1999 om en fællesskabsramme for elektroniske signaturer(7) tager sigte på at skabe sikkerhed og tillid i elektronisk kommunikation og at lette de nationale myndigheders og fællesskabsmyndighedernes anvendelse heraf dels indbyrdes, dels i deres forbindelser med borgerne og de økonomiske beslutningstagere.

(2) Kommissionens beslutning 92/563/EØF af 19. november 1992 om den database vedrørende betingelserne for indførsel til Fællesskabet, der er fastsat i Shift-projektet(8), giver Kommissionen til opgave at udvikle de relevante databaser.

(3) Kommissionens beslutning 91/398/EØF af 19. juli 1991 om et edb-baseret kommunikationsnet mellem veterinærmyndighederne (Animo)(9) udstikker principperne for kommunikationsnetværket mellem de veterinære enheder.

(4) Forskelligt arbejde i forbindelse med EF-undersøgelser og -seminarer har ført til den konklusion, at det er nødvendigt at revidere opbygningen af edb-nettet Animo, således at der indføres et veterinærsystem, som integrerer de forskellige edb-applikationer.

(5) Europa-Parlamentet anmoder i sin beslutning A5-0396/2000 om Revisionsrettens særberetning nr. 1/2000 om klassisk svinepest(10) om, at Animo-nettet bliver forvaltet og udviklet under Kommissionens fulde kontrol, og at der foretages ændringer under hensyntagen til Revisionsrettens bemærkninger.

(6) For at optimere funktionaliteten og brugerfladerne bør medlemsstaterne inddrages i udarbejdelsen af et integreret veterinærinformationssystem.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Fællesskabet indfører hurtigst muligt et edb-system, der integrerer Animo- og Shift-systemernes funktioner inden for rammerne af en fælles struktur. Dette systems tekniske specifikationer findes i bilaget.

Artikel 2

1. I første omgang udarbejder Kommissionen det nye Animo-systems specifikationer, foretager en analyse og præsenterer en prototype.

Til dette formål råder Kommissionen over 200000 EUR.

2. I anden omgang udvikler Kommissionen det nye Animo-system og stiller databasen til rådighed for medlemsstaterne.

3. Kommissionen varetager ligeledes Shift-systemets udvikling og integrering i det nye system, herunder de funktioner, der er nødvendige til støtte for beslutningstagningen på grænsekontrolstederne, med hensyn til såvel regelværk som risikoanalyse.

Artikel 3

Generaldirektøren for Generaldirektoratet for Sundhed og Forbrugerbeskyttelse har bemyndigelse til på Kommissionens vegne at underskrive de kontrakter, der er nødvendige for gennemførelsen af denne beslutning.

Artikel 4

Denne beslutning er rettet til medlemsstaterne.

Udfærdiget i Bruxelles, den 30. december 2002.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 243 af 25.8.1992, s. 27.

(4) EFT L 1 af 1.1.1995, s. 113.

(5) EFT L 224 af 18.8.1990, s. 19.

(6) EFT L 203 af 28.7.2001, s. 16.

(7) EFT L 13 af 19.1.2000, s. 12.

(8) EFT L 361 af 10.12.1992, s. 45.

(9) EFT L 221 af 9.8.1991, s. 30.

(10) EFT C 85 af 23.3.2000, s. 1.

BILAG

Edb-systemerne i GD for Sundhed og Forbrugerbeskyttelse bygger på N-tiers teknologi med en browser på kundesiden, en WEB-server til præsentation af informationerne og en særskilt Oracle-databaseserver. De strategiske applikationer udvikles i JAVA med BEA Weblogic. Netværksprotokollen er IP, og, når sikkerheden kræver det, et privat datanetværk, TESTA II, og der benyttes sikkerhedsprotokoller såsom Secure Socket Layer (SSL) og Public Key Infrastructure (PKI). Dataudvekslingen mellem applikationer sker med XML-standard.

De statistiske rapporter udvikles fra BO (Business Object) og kartografisk programmel.